البارح جالس ما بي ما عليّ جائتني رسالة بعد السّلام وديك الشّي قالي صديق : "قرأتُ مقالَكَ اليوم في جريدة 'الأخبار' المقال جيد..أعجبني" حسابلي الإكترونية ساعة أخبرني أنها الورقية، فرحت بزاف، وهبطت كنجري لسفير باش نتاكد وحقاً كان ديك الشّي، عطيت لمول الجرائد الفلوس وانا كنستنى يرجع علي الصرف كنقلب الصفحات د الجريدة قدامو، زعما كنقولو دي عينك أشريف عندك تغلط! شي أفكار الله يحسن العون وصافي، المهم الفرحة ديالي مكملتشي، دغيا ما مشات وأنا داخل للدّار، مرّة أخرى تغزوني عقدة فقد الأخت فتتناثر دموعي هنا وهناك، كنت كنقرا التعليقات ديالكم ولكن كانت شي حاجة ناقصة، كانت شفتاي تبتسم وقلبي يحترق، هادشي دائماً كيوقع لي حتى صبح قاعدة فالحياة ديالي: "على قدر فرحي يكون ألمي"، سهيت بمخيلتي بعيداً فتخيلتها فالكوزينة وانا نجي من وراء ظهرها وأضع الجريدة أمام عيونها، فتضمني ضمّة تشبّ فيها روحي بعد أن شابت، وتفرح بيَ وتمشي للبيت كتجري تخبر الوالد والوالدة وتشاركهم فرحتنا كاملين، وساعة الوالد كما العادة يبدا يفتّش فالسّروال ميلقى والو، ويقول للوالدة سلّف لي شي 50 درهم تا نصرّف والوالدة تقولو علاش؟ يقولا غير أرى وماشي شغلك وتمشي للبيت ديالهم وتجيبالو، وساعة الوالد يقولي هاك أبني هاد البركة بهاد المناسبة والنجاح، ولكن هادي غير البداية باقي الطريق طويل، علّي على يدّك وحمّر لوجه، ونبوسلو يدو وراسو، ونقولو: مادام معايا تينا الطريق سهل سلس ألوالد، والوالدة مسكينة أكيد غتكون مشات للكوزينة توجد شي شهيوة، حيت عارفاني أنني كنت أنتظر هذا الحدث منذ زمن، وساعة ختي تبدا تقرا المقال، وتعقّب عليه ونص عينينا على ديك خمسين درهم لي عطاهالي الوالد: "علاش الخايب عملتي هادي، وعلاش مكتبتيشي هادي، أو هاد المصطلح عميق مناين جبتيه؟ بلا متقولي هاد الفكرة مسرقتيهاشي مني.."، ومن بعد تكمل الشغل فالكوزينة بينما انا نزّل الحدث على صفحتي ويكونو بّا ومّا نعسو، وتعيطلي ونكون أنا مشغول مع البيسي وتجي تقولي: "شعندك تنفختِ من قبايلة لدبا؟ عباد الله كتكتب مؤلفات وكتبقا متواضعة، عندك يقولك عقلك عملت شي حاجة"، ونقولا سمحلي عندك موعد مسبق؟ دوز عند السكتيرة ديالي الله يخليك قبل ما نعمل معاك شي تصرّف غير لائق" ، وهي كتغلي وكتقول: أهاه شوف بنادم كيفاش كيرجع وديك خمسين درهم غتديها بوحدك ولا؟ سحابلك غتنسيني ياك؟ نسيتي شحال خبعت عليك مع الوالد وكان كيسقسيني شكون بات مع البيسي كنقولو تا واحد؟ طبعاً أنا غنكون خصني غير نعصبا ونقولا: العايلة نخلصك تينا والماكينة د الضو، عرفتي راسك معامن؟ ونطرطقا مزياان، وساعة نوض ونشبرا من ديك شعكوكا ونديها للطابلة وناكلوا وكلنا فرح بحلم صغير من الأحلام تحقق .